 तुकी पता गै मेरिये लाडलिये, जे अऊं भाशन [लैकचर] करने ते सिक्ख-मत देने दे किन्ना खलाफ आं।  जदूं बी कदें भाशन करने जां सिक्ख-मत देने गी मेरा मन आखदा ऐ तां झट मिकी इक ‘बड़े स्याने’ आदमी दी ओ कत्थ चेतै आई जन्दी ऐ जड़ी में इक बारी कुतै पढ़ी ही।  तेरां [13] सौ बरे पहलें चीन थमां, ह्यून सांग नां दा इक बड़ा भारी यात्री, धर्म ते ज्ञान दी तुपाशै च, भारत आया।  ओदी ज्ञान बधाने दी भुक्ख इन्नी प्रबल ही जे ओ उत्तर पासे दे रेगस्तानें ते प्हाड़ें गी टपदा-टपान्दा, कईं चाली दे खतरें दा मकाबला करदा ते रस्ते दिएं सबनें रोकें-रकाबटें गी पार करदा इत्थें आई पुज्जा।  ओ कईं बरे भारत’च रेइयै आपूं बी पढ़दा रेआ ते कन्नों कन्नी दूएं गी बी पढ़ान्दा रेआ।  खासकरी नालन्दा विश्व-विद्यालय च जड़ा उनें दिनें पाटलीपुत्र नां दे शहरा कोल हा।  उयै पाटलीपुत्र अज्ज पटना खोआन्दा ऐ।  ह्यूनसांगै खूब पढ़ी-लिखियै बुद्ध-धर्म सम्बन्धी कनून-शास्त्री [Master of Law] दी उपाधी प्राप्त कीती।  फी उन्ने सारे भारतवर्षै दी यात्रा करियै भारत-बासियें दे जीवनै गी दिक्खया-समझया ते खीर अपनी इस यात्रा पर उसने इक कताब लिखी, जेदे च ओकड़ी कहानी बी छपी दी ऐ जेदा में जिकर कीता ऐ।  ए दक्खनी भारत दे इक आदमी दी कहानी ऐ, जड़ा अर्ण सुवर्ण नां दे उस शहरैच आया जड़ा कदें बिहार दे भागलपुर लाके दे नेड़ै-तरेड़ै बसदा हा।  ओ आदमी लक्कै दुआलै तरामे दे चैड़े पत्तरे बन्नियै, हत्थै च डांग ते सिरै पर लालटैन रक्खियै बरूपिया-जन बनदा ते चौरै-पैह्र बड़े मानै कन्ने लम्मियां 2 गैईं पुटदा फिरदा रौहन्दा।  जिसलै कोई पुछदा जे उन्ने ए ओपरा-जन भेस की बनाए दा ऐ तां ओ आखदा जे ओदे अन्दर बड़ी गै ज्यादा अकल ऐ ते जे ओ लक्कै दुआलै तरामे दी ए पत्तरी नईं पलेटी रक्खै तां खबरै ओदा ढिड्ड गै फटी जा। 